Қазақстан — Сербия футбол матчы (2007)

Қазақстан — Сербия футбол матчы — ЕУРО-2008 іріктеу турнирінің кезекті ойыны. Кездесу 2007 жылы 24 наурыз күні Алматыдағы Орталық стадионда өтті. Кездесуде Қазақстан футболшылары 2:1 есебімен жеңіске жетті. Бұл Қазақстан құрамасының УЕФА туы астындағы алғашқы ресми жеңісі еді. Сондай-ақ, бұл Сербия құрамасының өз жеке тарихындағы (2006 жылғы тамыз айынан бастап есептегенде) тұңғыш жеңілісі болатын.

Матч

 Матчқа дейін 
Еуропа чемпионатының іріктеу турниріне Қазақстан да, Сербия да тұңғыш рет қатысты. Қазақстан 2002 жылы АФК құрамынан шығып, УЕФА-ға өтті де, ЕУРО-2004 іріктеуінің жеребесі тартылып қойғандықтан, оған қатысуға үлгере алмады. Сербия құрамасы 2006 жылы 28 шілдеде Сербия мен Черногория өз алдарына бөлінген соң жаңа тарихын бастады да, ЕУРО-2008 іріктеуіне Сербия және Черногория құрамасының орнына қатысты.

Сербия құрамасының бірнеше футболшысы 2006 жылы Германияда өткен әлем чемпионатының іріктеуіне қатысқан болатын, атап айтқанда Милош Красич, Никола Жигич, Неманья Видич. Осылайша олар матч фавориті саналды.

Қазақстан құрамасы 2007 жылы наурызда Шымкентте өткен АЛМА-тв турнирінде Әзірбайжан құрамасын 1:0 есебімен ұтқаны болмаса, ресми матчтарда Еуропа құрамаларын ұтқан емес.

 Матч барысы 
Ойынды Қазақстан футболшылары ширақ бастады. Бапкер Арно Пайперс құрама тарихындағы ең оптималды құрамды жинай алды. Сосын ба, футболшылар алғашқы минуттан-ақ сенімді қимылдады. Матч басында қауіпті шабуыл ұйымдастырылып, Жұмасқалиев жақыннан қатты соққы жасады. Бірақ қақпашы тосқауыл бола алды.

Бірінші таймда сербтер аздап басымдық танытты. Бірақ қазақстандық қорғаушылар мен Қазақстанның 2006 жылғы ең үздік футболшысы атанған қақпашы Давид Лория сыр бере қоймады. Тайм алма-кезек шабуылмен өтті. Әсіресе қонақтар сапынан бойы 202 сантиметр Никола Жигич қатты белсенді.

Екінші таймды қазақстандықтар сәтті бастады. Гол соғылған шабуыл да өте жақсы ұйымдастырылды. Сергиенко сырттан қолмен доп тастады. Серб қорғаушылары кері қайтарғанымен доп Скорыхқа келді. Скорыхтың пасын тағы да сербтер тойтарып еді, енді Балтиевке келді. Балтиев сол қанатқа Әшірбековке бағыттады. Әшірбеков айып алаңындағы Жұмасқалиевке әуелете тастап еді, Видич кері ұрды. Кері қайтқан допқа Әшірбеков жетіп қатты соққы жасады. Доп Степановқа тиді де, бағытын өзгертіп қақпаға еніп кетті. Стойкович алданып қалды. Доп автогол есебінде Степановқа емес, Әшірбековке жазылды — 1:0.

Қазақстан құрамасы бұған дейін де еуропалық командалармен ойында бірнеше рет есепте алға шыққандарымен, кейіннен ұтылып қала берген-ді. Бұл жолы да көпшілік бұл голға қуануға асықпады. Себебі бұл әлі 48-ші минут қана еді.

Голдан соң алға лап қойған сербтер нәтиже шығара алмады. Кучма мен Смақовтың арасынан сытылып өткен Красич қауіпті соққы жасағанымен Лория құраманы құтқарды. Қазақстандықтар да қарап қалмады. Сүймағамбетов пен Степанов сербтердің қақпасына жақын жерде допқа таласты да, Степанов қақпашыға беремін деп, қолайсыз пас тастады. Доп сыртқа кетті де, қазақтар бұрыштамаға ие болды. Балтиев бұрыштан доп берді. Доп қақпа түбіндегі Жұмасқалиевке дәл келді де, басымен ақырын ары қарай өткізіп жібере салды. Доп тағы да торға түсті — 2:0.

Қазақстан футболшылары Еуропаға өткелі бірінші рет қарсыластарынан екі доп айырмасымен алға шықты. Осыдан соң қорғанысты нығайтып, шабуылды азайтты. Сербия футболшылары 68 минутта есепті теңестірді. Қорғаныста екі қателік жіберген Степанов алыстан айып алаңына асырды, оған бірінші жеткен Жигич жақын жерден баспен ұрып торға түсірді — 2:1.

Осыдан соң қонақтардың бапкері екі бірдей ойыншыны ауыстырып, үш шабуылшымен ойнай бастады. Қазақстандықтарды қыспаққа алғанымен қорғаушылар сыр бермеді. Бір-екі алыстан бағыттаған соққылары қақпадан биік кетті. Қазақстандықтар да қарап қалған жоқ, Скорыхтың алыстан бағыттаған жойқын соққысын Стойкович әзер қайтарып үлгерді.

Ойынның соңғы жағында допқа талас үстінде Скорыхты беттен соққан Жигич алаңнан қуылды да, ол күні сербтердың Алматыдан ұпайсыз қайтатыны толық белгілі болды.

Протокол

 ҚҚ 1Давид ЛорияҚР 2Самат СмақовҚР 3Александр КучмаҚР 4Максим ЖалмағамбетовҚР 5Фархадбек Ырысметов ЖҚ 6Сергей СкорыхЖҚ 7Эдуард Сергиенко  ЖҚ 8Руслан БалтиевЖҚ 10Нұрбол Жұмасқалиев   ЖҚ 11Қайрат Әшірбеков  Ш 9Мұрат Сүймағамбетов  Алмасулар:Ш 14Дмитрий Бяков   ЖҚ 15Антон Чичулин   Ш17Андрей Финонченко  Бапкер:Арно Пайперс ҚҚ 1Владимир СтойковичҚР 5Неманья ВидичҚР 15Милан СтепановҚР 11Душко ТошичҚР 21Марьян Маркович   ЖҚ 2Иван Эргич  ЖҚ 16Ненад КовачевичЖҚ 17Милош КрасичЖҚ 18Бошко Янкович Ш 9Марко Пантелич  Ш 19Никола ЖигичАлмасулар:Ш 7Огнен Короман   Ш 8Данко Лазович   Бапкер:Хавьер Клементе

 Матчтан соң 
Қазақстан құрамасы ЕУРО-2008 іріктеу турнирінде 10 ұпай жинап, алтыншы орынмен аяқтады. Одан кейін Қазақстан 2020 жылғы ЕУРО іріктеуіне дейін ешқандай іріктеуде 10 ұпай жинай алған емес. Ал сербтерге соңында жолдаманы алуға тап осы үш ұпай жетпей қалды.

Қазақстан құрамасы бұдан кейін де бірнеше кездесуді жоғары деңгейде өткізді: сол жылы 12 қыркүйек күні Бельгиядан 0:2 есебімен ұтылып тұрып есепті 2:2-ге жеткізді, Арменияны сыртта 1:0 есебімен ұтты, Португалиямен Алматыда 81-минутқа дейін 0:0 есебімен тең ойнады. Ал Сербия құрамасын келесі ойын жылдың соңында (24 қараша күні) Белградта өтіп, сербтер 1:0 есебімен жеңіске жетті. Ол жолы Сергей Остапенко өз қақпасына гол соғып алды.

 Басқа да фактілер 
Алматыда Сербияны ұтқан ойындағы негізгі құрамда алаңға шыққан 11 футболшы қайтадан ешқашан бірге ойнаған емес.

 Сілтемелер 
Матчтың детальдары

Санат:Қазақстан Ұлттық футбол құрамасының ойындары
Санат:Сербия Ұлттық футбол құрамасының ойындары
Санат:Футболдан 2008 жылғы Еуропа біріншілігі
Санат:2007 жылғы футбол